बादलों के कारण गर्मी हुई कम, शाम को हुई बूंदाबांदी
भास्कर न्यूज | जांजगीर.चांपा
मंगलवार को बादलों के कारण दिन में गर्मी का अहसास कुछ कम रहा। बदली के कारण सूर्य की तपिश भी दोपहर में कम महसूस हुई। वहीं शाम को बूंदाबादी भी हुई जिससे वातावरण में ठंडकता आ गई। जिले के मौसम में पिछले दो दिनों से बदलाव हो रहा है। दिन का तापमान दो से तीन डिग्री तक कम हो गया है।
तापमान कम होने से गर्मी का अहसास भी कुछ कम हुआ है। इस बार फरवरी के अंतिम हफ्ते से ही गर्मी का अहसास शुरू हो गया है। मार्च की शुरूआत में तो गर्मी ने अपने तेवर दिखाने शुरू कर दिए थे। सड़कों पर नकाबपोशों की संख्या बढ़ गई है। दोपहर के समय सड़कों पर भीड़ कम नजर आ रही थी। तापमान बढ़ने के साथ शीतल पेय पदार्थों की मांग भी शुरू हो गई है, हालांकि रात में हल्की ठंड का अहसास हो रहा है, लेकिन पिछले दो दिनों से मौसम में बदलाव जारी है।
सोमवार को भी कुछ देर तक बदली रही। मंगलवार को भी धूप और बदली का खेल जारी था। दोपहर में भी गर्मी का अहसास कम था, लेकिन दोपहर में अचानक मौसम बदला और देर शाम बूंदाबांदी शुरू हो गई। इससे मौसम खुशनुमा हो गया और तापमान गिरने से वातावरण में ठंडकता घुल गई।
hin_Deva bho_Deva hin_Deva hin_Deva hin_Deva